Papersnake/gushiwen huggingface dataset:
初归遂宁作
张问陶（清代）

北马南船笑此身，归来已是廿年人。敝庐乍到翻疑客，破砚相随不救贫。

风露惊心怜病鹤，关河回首叹劳薪。高堂秉烛团圞夜，剩脱乌衣付酒缗。
挽大年法师
冰如源（明代）

影堂灯永夜，想像似安禅。
授法两三子，深心十二年。
矮松方挂月，新塔已生烟。
气结更何语，徒为叹逝川。
题周茂叔拙赋
何平仲（宋代）

伪者劳其心，关机有时阙。
诚者任其真，安知拙为拙。
舍伪以存诚，何须俟词说。
雉
丁谓（宋代）

雉操扬琴奏，名翚拂扇尘。
其文伊洛地，厥贡越裳人。
几为郎官集，还因今邑驯。
山梁时饮啄，媒翳莫朝亲。
与苏州守十诗以兵卫森画戟燕寝凝清香为韵 其二
周麟之（宋代）

苏台屹立层霄里，环望水云三百里。十年草绿春城荒，麋鹿肆游歌舞地。

公来一顾风物新，华屋下蟠烟霭翠。正须满意事登临，早晚中台拜英卫。
感兴十首 其九
韩淲（宋代）

得宠常疑失宠亏，势成难复念前时。螳螂鸣蛭争先后，何意蒙庄亦论之。
题临安邸
林升（宋代）

山外青山楼外楼，西湖歌舞几时休？
暖风熏得游人醉，直把杭州作汴州。
声声慢（都下与沈尧道同赋别本作北游答曾心传惠诗）
张炎（宋代）

平沙催晓，野水惊寒，遥岑寸碧烟空。万里冰霜，一夜换却西风。晴梢渐无坠叶，撼秋声、都是梧桐。情正远，奈吟湘赋楚，近日偏慵。

客里依然清事，爱窗深帐暖，戏拣香筒。片霎归程，无奈梦与心同。空教故林怨鹤，掩闲门、明月山中。春又小，甚梅花、犹自未逢。
游栖真洞
韩松（宋代）

黄冠具竹舆，邀我游栖真。山家杂水树，野径横荆榛。

长松卧苍蛟，乱石错紫鳞。委曲至洞府，积雪开双门。

结顶宝盖高，下可容百人。神仙独何之，棋局今犹存。

翠子拂不落，衣袖生清芬。山间局未终，浮世三千春。

安得从之游，一笑凌层云。
山中
陈郁（宋代）

自入山中二十年，搞尘有道即为仙。
差科难到耽闲地，种获因无负郭田。
细事亦参齐和论，大还长勘娱真篇。
诗成不敢题崖石，民有江湖姓字传。
梦奚元启
张弼（明代）

曲江池畔龙化鱼，明光宫前垂献书。丈夫意气薄霄漠，健翮不受樊笼拘。

归来吴门领燕月，三尺剑光飞刻缺。不容匣底绣紫苔，要封塞外天骄血。

我曾曳裾趋后尘，壶觞觚墨时相亲。荆卿台前雪没胫，狂游不惜肌肤皴。

南薰楼头一分手，过隙光阴白驹走。翠帘两度见飞萤，消息不闻空仰斗。

今夜翩然入梦魂，五色彩笔扛昆崙。白日下照寸心苦，好风吹入金马门。

金马之门在天上，双双玉人笑相向。梦回海角只孤吟，千里百里相思心。

霜华满地月华白，悠悠何处鸣寒砧。
会平江两粹六邑宰
王遂（宋代）

守令张官本为民，恫瘝无异切吾身。
但令六县皆朱邑，何必共堂有信臣。
田里要须兴孝弟，闾阎谨勿致嚬呻。
与君共举一杯酒，化作人家点点春。
陈朝奉坐化
吕本中（宋代）

东风吹雨欲翻盆，杏树前头柳暗村。试问老人何处去，夜来新月又黄昏。
江行
潘牥（宋代）

急橹鸣鹅鹳，喧滩闹鼓励。
风随山曲折，船与浪高低。
春浅霜连夜，天随月半溪。
嵯峨如许石，寺欠一镌题。
寄微之（时微之为虢州司马）
白居易（唐代）

高天默默物茫茫，各有来由致损伤。鹦为能言长剪翅，

龟缘难损久支床。莫嫌冷落抛闲地，犹胜炎蒸卧瘴乡。

外物竟关身底事，谩排门戟系腰章。
孙鍊士话龙虎山之胜於其行因以送之
叶适（宋代）

群嶂倚天傍四环，中峰受拱低伏蹲。
云锦交流紫团外，却注彭蠡如倾奔。
道阮已去丹灶冷，今代符行妖鬼静。
孔师何事亦逃儒，为爱冰林雪蒙顶。
我居无山冬不雪，只受虚空满轮月。
子能作意肯重来，更待墙东笋堪掘。
闻山步有虎
陆游（宋代）

茆屋穿漏雨送春，村路断绝虎咥人。
采桑锄麦皆结伴，儿童出门翁媪嗔。
春晖亭为榉川子赋
王奕（元代）

昔人念亲心何如，喻彼百草蒙春晖。
一川含绿草方长，满地落春春已归。
草欲报春春忽改，子欲养新新不待。
嗟哉物尔人亦然，对草无言泪如海。
阳春有脚还复来，今年花谢明年开。
慈亲一去不复见，画图空写春风面。
榉川有子思报亲，结茅竹亭留白云。
亲恩难酬春易过，独倚栏干怨春暮。
寄言孝子须惜时，流光暗促亲颜移。
春盘荐脆须及早，莫待酒浇坟上草。
赠仰山简老
王云（宋代）

简师飞锡地，天外集云峰。
挐石松根瘦，歆窗竹影浓。
山寒侵坏衲，涧响杂疏钟。
客问西来意，无言凭短筇。
寓怀
文彦博（宋代）

高楼闲背夕阳登，渺渺长怀不自胜。锦瑟有时闻北渚，钿车何日到西陵。

地寒萱草犹难种，天远瑶华岂易凭。多谢苏门清啸客，了无尘事染壶冰。
秋日山居
叶以照（清代）

秋树瘦无比，秋山淡可怜。空亭长寂寂，衰草带寒烟。
司马侍郎挽诗
项安世（宋代）

生身何恨晚，犹识孝曾孙。
姓字惊乔木，仪型想九原。
百年馀父老，双泪落轺轩。
此意今谁领，凭高只断魂。
送谢著作归陈州
梅尧臣（宋代）

骐骥泥中行，偶蹶未千里。
终当至高衢，尚苦泥行耻。
今归雨蒙蒙，嘶鸣欲何止。
乃念彼名驹，近在清川涘。
他日见腾骧，驽枥此垂耳。
朝中措·熏风两节照稽山
韩淲（宋代）

薰风两节照稽山。三百里湖间。

镜上谁为贺老，棹船能伴官闲。

今年寿日，不妨吟啸，还上清班。

为寄长生新曲，齐眉想见酡颜。
句
释义了（宋代）

百年休问几时好，万事不劳明日看。
寄题梅龙图滑州溪园
欧阳修（宋代）

闻说溪园景渐佳，遥知清兴已无涯。
饮阑归骑多乘月，雪後寻春自采花。
百啭黄鹂消永日，双飞白鸟避鸣笳。
平生喜接君酬唱，不得◇前咏落霞。
题方松崖司寇赐谥简肃卷
林文俊（明代）

官联八座望尤崇，凶讣俄传叹息同。屡触雷霆惊壮节，终垂日息照遗忠。

山中续食清廉吏，身后易名简肃公。感旧怀贤嗟莫及，凄然泪洒向西风。
偶成
洪朋（宋代）

摆落红尘想，追随汗漫游。乾坤青琐闼，云雾曲琼钩。

月照酒樽夜，风生诗句秋。神仙有汲引，随意上昆丘。
送人往临漳 其二
释慧空（宋代）

休处言休便好休，家山春色满扬州。何须更说通身句，历历东风百草头。
史少讷见许江豚未得以诗戏
文同（宋代）

霜重水落岸有冰，江豚乘寒弄晴日。
摇波拍浪乍群起，尾厚喙晴鬐鬣赤。
鱼人清晓横巨舟，一举大网凡数头。
想君盘筋已厌足，何不略遣来陵州。
解红慢 了悟
张宇初（明代）

本来真性体，虚空遍界圆明现。情尘掩翳心珠暗。

溺重渊、灵光不昧，一点煇煌元非远。扫浮云、万象无遮碍，天心见。

野花啼乌，閒中舒卷。看沧海桑田几清浅。衰荣代谢常消息，尽愁山苦海，流浪难转。

猛省来、乾坤总妙玄。松筠畔、寂寞细玩真源。曹溪路口无阴树，非法非禅。

直待一阳生，坎光腾如波捲。谁会取、静饮刀圭浮虑遣。

视无形，听无声，言毋辨。这落魄逍遥真可羡。白云堆里容痴倦。

共寒泉枯木，高隐壶天。
行住坐卧三十二颂
释印肃（宋代）

摩尼无价汝当收，金玉浮财誓莫求。
戴角披毛从此入，百千万劫作驴牛。
贾弘庵观察山园社集玉兰花下得南字
孙继皋（明代）

莺花二月满江南，选胜开尊此地堪。九畹飘香分映玉，群峰舞黛对抽簪。

横塘鼓吹喧游棹，上界钟声礼法龛。人醉瑶林归路晚，还携茗椀试甘泉。
赋月
李绅（唐代）

月。光辉，皎洁。耀乾坤，静空阔。圆满中秋，玩争诗哲。

玉兔镝难穿，桂枝人共折。万象照乃无私，琼台岂遮君谒。

抱琴对弹别鹤声，不得知音声不切。
送郑炼师贬辰州
戎昱（唐代）

辰州万里外，想得逐臣心。谪去刑名枉，人间痛惜深。

误将瑕指玉，遂使谩消金。计日西归在，休为泽畔吟。
李简夫挽词二首
苏辙（宋代）

老成浑欲尽，吊客一潸然。
遗事人人记，清诗句句传。
挂冠疏傅人，乐世白公贤。
叹息风流在，埋文得细镌。
归隐淮阳市，遨游十六年。
养生能淡泊，爱客故留连。
倾盖知心晚，论诗卧病前。
葆光尘满榻，无复听谈禅。
东山即事
唐孙华（清代）

湖风尽日响松杉，接席连床共一岩。文到无情真悔作，口除饮一只宜缄。

晚凉欲试蒲葵扇，暑汗频嫌葛越衫。破砚生涯今更拙，谋身端合托长镵。
贻溪怀古十篇 其九 一鸣窗
俞充（宋代）

天寒松柏青，厩闲骥骥老。潇洒竹窗前，超然鸣以道。

惟有岩上月，时来伴幽讨。兹意不可忘，还将拾残稿。
牡丹二首
温庭筠（唐代）

轻阴隔翠帏，宿雨泣晴晖。醉后佳期在，歌馀旧意非。

蝶繁经粉住，蜂重抱香归。莫惜薰炉夜，因风到舞衣。

水漾晴红压叠波，晓来金粉覆庭莎。裁成艳思偏应巧，

分得春光最数多。欲绽似含双靥笑，正繁疑有一声歌。

华堂客散帘垂地，想凭阑干敛翠蛾。
上存耕先生赵大资
宋伯仁（宋代）

清朝登用旧英耆，圣主忧民展皱眉。
万寓已绵十岁脉，十年新改一盘棋。
吟髭雪映尧黄屋，讲厦春生汉玉卮。
补衮日增磐石重，诗人喜见太平时。
苍浪
张耒（宋代）

苍浪鬓发一衰翁，何事年来到骨穷。
魑魅何常居四裔，自怜放逐尚无功。
都城
黎崱（元代）

天象分明散晓霞，故令骑马入京华。云开阊阖三千丈，雾暗楼京百万家。

寒尽宫花初著蕊，春深官柳已藏鸦。太平气象今如此，始信皇图福未涯。
清江引·长门柳丝千万结
曹德（元代）

长门柳丝千万结，风起花如雪。离别复离别，攀折更攀折，苦无离旧时枝叶也。
长门柳丝千万缕，总是伤心树。行人折嫩条，燕子衔轻絮，都不由凤城春做主。
次方实夫及诸弟游青萝峰顶韵二首 其二
王渐逵（明代）

堪舆饶水更饶山，只恐游人且未閒。旋鹤飞泉非俗韵，绿萝苍磴有神丹。

攀崖此日应穷顶，观海何时得悟澜。怪我同心不同赏，短槎遥滞水云间。
睢阳汤公挽词
周龙藻（清代）

初喜明良合，旋伤道命孤。世应摧直道，天亦丧醇儒。

正色居朝著，昌言备庙谟。常羞持禄位，未拟保身躯。

仗马方钳结，成乌自毕逋。群嗔杨震戆，翻笑马光迂。

白日高难照，青蝇点欲污。尸犹思指佞，瞑岂为怜吴。

定论中朝在，遗哀南国殊。衔恩遍倪耄，会哭尽生徒。

岘首碑宜勒，桐乡祀不诬。瓣香曾愿托，北望泪苏苏。
登莲花峰绝顶见云城之异歌以记之
朱筠（宋代）

江南山山曰莲华，坼裂菡萏名妄加。九华华开瓣乱放，余者一片或一丫。

歙莲华峰得莲性，一茎通理抽天葩。黄海中央擢秀上，交合沆瀣仙杪芽。

我摩天都右胁过，玉屏风上行些些。翻身莲华沟里入，坎窞一脱血肉痂。

清风推我石楞寸，魂魄不堕喉歔{亚欠}。老子尔立我欲坐，上莲华岭聊趺跏。

此閒来止丈万万，仰看峰自飞云遮。从奴健足一舁去，顾我瞪废如疯痳。

我口语心心语足，上也不能莫欲罢。平生好奇灵境即，甘心岂顾身参差。

崖月生霸石䨲望，蹑其睫去临谽谺。二分侧屦倚巨石，野菊艳艳媚蘖茬。

转股乱莽水溜走，一推三却崩浮沙。巨石打折不得，灵气勃勃腾飙车。

我勇初鼓洞门得，肺腑示我相向夸。俯身狂喜折者再，妙香心沁不敢邪。

三幽四旷里那记，每入而出躏萚苴。必有怪松虬守户，鳞苍鬣䯿冲人拿。

亦知莲质本空洞，耦丝断续缘穴斜。的的穿房石结薏，撑支飞厂其叶蕸。

行乎无怖闯灵所，洞穷壁立百丈赊。五内已灰壁见趾，导者跃上争猱𤠙。

青布两疋结缒下，挽之亡命犯石牙。盘躄天海观叹止，并厓沟夹支机查。

抠襟聚足风扫级，前踵见布以手抓。浮生竟上莲花坐，石尖围我中尊污。

盈盈香砂莲气一，天风荡目彤精佳。须臾上界青廓廓，四周亿万环闉阇。

女墙一发壁浅碧，鹅黄鷩赤重重霞。色有五莫辨孰正，万雉立筑三足鸦。

山灵借日示我影，失笑脱屣忘吾家，芙蓉之城此岂是，本来清绝宁忘耶。

左顾天都平眺往，莲蕊采采莲船划。诸峰出没白云下，绕城色界天无涯。

前人但说云海异，我独遇此叹且嗟。细书顶石诧好事，去去百步云梯遐。
题华严寺
姚勉（宋代）

萧寺恭拈一瓣香，汉宫遥上万年觞。
庚申再造皇基远，甲子新开御历长。
万物总归春宇宙，八荒都入寿封疆。
小臣致此朝天阙，葵藿倾心仰太阳。
江上即事（二首）
郭武（明代）

绿水桥边酒店，白鸥沙上渔家。
山前山后春雨，江北江南落花。
句
卫仁近（元代）

江水深深碧，梨花淡淡明。九农劳畚锸，三泖足风波。

亚夫旧是将军子，贾谊初传太傅官。玉人娇列锦步障，银笔醉调金缕衣。

醉吹银笛五老洞，閒拾瑶草三神山。
和孙端叟蚕首十五首·桑筥
梅尧臣（宋代）

采采向桑郊，盈盈自持筥。
挂钩带月往，稚叶和烟贮。
一心恐蚕带，搔首促俦侣。
到家倾嫩绿，刀凡为{左口右父}咀。
昭平五日
苏胤适（明代）

行行客悄然，荒树落霞天。独水万山合，孤城一弹悬。

风多夷汉杂，径尚虎狐穿。傍楚能怀古，笙歌吊屈船。
山居
赵滂（宋代）

高枝密叶一时空，倚杖沉吟落木中。
乱后山居无纪历，偶来林下见西风。
奉和御制读后周书 其二
夏竦（宋代）

南荆推德厚，千里远从师。奥识通三教，清声冠一时。

就招虽暂至，恋本固难移。故老称前事，儒宗道益滋。
相和歌辞。大堤行
孟浩然（唐代）

大堤行乐处，车马相驰突。岁岁春草生，踏青二三月。

王孙挟珠弹，游女矜罗袜。携手今莫同，江花为谁发。
生查子
王予可（宋代）

夜色明河静，好风来千里。水殿谪仙人，皓齿清歌起。

前声金斝中，后声银河底。一夜岭头云，绕遍楼前水。
寄题吴介夫专壑七咏 其一 寿藏
刘学箕（宋代）

负锸刘伯伦，坐圹司空图。谁为后来达，息庵与之俱。
山居杂诗九十首
曹勋（宋代）

我有旧知识，生来晦踪迹。
邂逅不可见，早夜何能觅。
忽然积羽处，相逢吐胸臆。
临了一句子，会心极得力。
过分水庙戏成棹歌六章 其五
程敏政（明代）

供应船头金弹丸，醉坐船里珍馐盘。有人推篷怜饿殍，大家说是秀才官。
鹧鸪天（旅中中秋）
石孝友（宋代）

露叶披残露颗传。明星著地月流天。不辞独赏穷今夜，应为相流忆去年。

辜窈窕，负婵娟。谁知两处照孤眠。姮娥不怕离人怨，有甚心情独自圆。
泪洗面
洪亮吉（清代）

朝辞秦淮暮入汴，此间旦夕泪洗面。泪洗面，何时干，不若叔实无心肝。
九日闲居并序
陶潜（魏晋）

世短意恒多，斯人乐久生。日月依辰至，举俗爱其名。

露凄暄风息，气澈天象明。往燕无遗影，来雁有馀声。

酒能祛百虑，菊解制颓龄。如何蓬庐士，空视时运倾！

尘爵耻虚罍，寒华徒自荣。敛襟独闲谣，缅焉起深情。

栖迟固多娱，淹留岂无成？
奉和御製重陽五七言诗
杨亿（宋代）

宸居瑞霭重，阊阖正来风。
憀慄惊秋气，丰穰美岁功。
晓烟离菊嫩，宵露畹兰红，
重九登高会，欢娱处处同。
润州五州日
翁逢龙（宋代）

五州山下路，樵牧自成群。
涧浅泉交径，岩高石碍云。
老松前代寺，异草贵人坟。
更陟重冈望，江淮地势分。
偈颂二十四首 其三
释智愚（宋代）

鸡足峰前，黄梅渡口，逗到冷泉几掣肘。若谓凌霄非正传，毕竟几法属谁手。

野犴鸣，狮子吼，虚空昨夜翻筋斗。
记乙丑十月一日夜梦
陆游（宋代）

旋籴街头米数升，黄昏看上店身灯。
明朝山路闻饶石，买得乌骡喜不胜。
观音诗
释契适（宋代）

宴坐琼瑶曲密都，感通宁肯择贤愚。
遍分智慧灯开暗，尽洒清贤雨发枯。
荷拥夕池鲜五色，树凝春砌莹三珠。
波神天女相随從，虚白光中美丈夫。
挽时佥判
王柏（宋代）

灵辰不留兮，挽者何悲。
羌茂行之皎皎兮，而今已而。
惟孝友百行之首兮，何习俗之日醨。
惟不亏其降衷兮，何足尚乎浮辞。
灵辰不留兮，斯人永归。
薤露一声兮，行人泪垂。
孔府判野耘尝宦云南今以余瘴多病意欲休官因
方回（元代）

汉代哀牢种，泸南大渡河。
其郡居善阐，有水号牂牁。
丞相祠诸居，将军畏伏波。
石扶碑故在，铜作柱难磨。
古但羁縻耳，今如震慑何。
一戎平六诏，万旅削三峨。
跣足遑机弩，毡头敢荷戈。
鬼王牵骏驵，泯国效文螺。
梵供花优钵，经传叶贝多。
异香燃笃耨，硕果噉波罗。
碧钿悬珠珥，银钩摘象驮。
深秋如夏热，穷腊亦春和。
雾毒飞鸢堕，风腥巨蟒过。
已还生定远，犹类病维摩。
宦思轻髦梗，閒心愿涧阿。
此乡非瘴土，何幸小婆娑。
钓台
余辟（宋代）

不誇长揖出宫闱，不重为渔老钓矶。最爱清宵银汉上，客星时共帝星辉。
织图二十三首 其四 大起
胤禛（清代）

今春寒暖匀，南陌条桑好。箔上叶忧稀，枝头采戒早。

不知春几多，但觉蚕欲老。阿谁红粉妆，寻芳踏堤草。
次韵李仲辅佥判
吕本中（宋代）

晓晴破雨却寒天，海上风光绝可怜。更欲陪公了春事，不须乘醉始逃禅。
次韵庄簿对雪
周紫芝（宋代）

月姊云冠玉作肤，白鸾飞鞚下天衢。欲酬平地雪三尺，正要浇愁酒一壶。

林下闭门须好句，庙堂调烛费嘉谟。它时琼佩朝银阙，共醉寒江记老夫。
简唐英同年四首
袁说友（宋代）

书生怀贽大门中，一见归来话小蓬。
坐喜情文浑不薄，退嗟吾道岂忧穷。
更将儒术重熙载，要使君心亦欲东。
若也铭勋在彝鼎，古今何止一周公。
和张仲山寄酒
冯时行（宋代）

兵厨盎盎孚盈缶，怜我十年青濮口。
投醪分惠继以诗，诗更分香过於酒。
酒瓶诗卷堕我前，顿使幽栖添二友。
朝吟直到屋翻日，夜醉不觉山衔斗。
也知庭内无留难，扫除弊事如挥帚。
龟陵千里数万家，谁不高擎加锁手。
公余退食多燕衎，一斗百篇困何有。
余波借与草木春，况是江头钓鱼叟。
更烦遣骑日联翩，暖热缙云先马走。
故刑部李尚书挽词三首 其一
张九龄（唐代）

仙宗出赵北，相业起山东。明德尝为礼，嘉谋屡作忠。

论经白虎殿，献赋甘泉宫。与善今何在？苍生望已空。
送吴非熊还新安
李之世（明代）

曰余抱微尚，息影卧邱樊。托交在文翰，投契比金兰。

晚得吴非熊，使我吐肺肝。芳词郁春蕙，素波扬清澜。

高齐啸咏馀，澹语皆成欢。萝径莽森羽，修竹荫檀栾。

夜寝连襟裯，晨兴共盘餐。良晤方在兹，胡令别绪攒。

余将游燕市，子言归故山。故山邈以远，广川间层峦。

疲策惮脩坂，颓颜鉴逝湍。风波已倦涉，况乃岁时殚。

脾衰妨旅食，形怯讶衣单。行橐正萧条，归梦徒盘桓。

送君从此去，关河杳漫漫。还山饵芝术，洞中日月宽。
二十九日大雨
韩淲（宋代）

钱塘祷雨上天竺，大士往来烧宝香。支郡神祠亦照答，自鸣山出气苍茫。

风投襟袖带衣宽，短发重搔为整冠。待得成霖三日后，出门沿涧看清湍。
题金华山寺壁
秦观（宋代）

鸾鹤同为汗漫游，天风吹散下沧洲。
金华有路通元气，水绕高寒不断流。
苍玉洞
蒋之奇（宋代）

全闽形势属临汀，赣岭连疆似井陉。江汇里渊销地脉，山横华盖应天星。
赠陈随隐
刘彦朝（宋代）

坎止流行只任天，吟庐新傍紫薇边。
夜窗低过宫花月，晓巷深横御柳烟。
五字肯同余子说，一灯亲自乃翁传。
虽然不作功名念，却恐功名逼少年。
挽徐孟义
贡安甫（明代）

箫鼓元宵满市城，朝来忽报薤歌声。竹窗秋月何人读，药畹春云有子耕。

枕上鹿蕉今日梦，酒中山水旧时情。梅花乱落江天杳，愁听西风独雁鸣。
题梅花太极图十首 其一 太极无朕
黄镇成（元代）

万里江天欲雪时，石梁斜路枕寒漪。山翁拟觅春消息，踏遍青苔未有诗。
水龙吟 其一 日来消瘦殊甚，揽镜自惊，赋词寄慨
何振岱（清代）

因谁苦费心魂，吟身更比春前瘦。虚消髀肉未成，勋业居然癯叟。

俊赏浑忘，姿年难再，劳生依旧。只镜中凝睇，自家默喻，千般意，都孤负。

那有生平时候。煽妖氛、龙虬方斗。早衰若我，关门息影，几时能彀。

只自舒怀，中宵看剑，高楼呼酒。好加餐却念，孱躯久健，古来多有。
伏读秀野刘丈閒居十五咏谨次高韵率易拜呈伏乞痛加绳削是所愿望 其十三 秋香径
朱熹（宋代）

门外黄尘没九逵，坊中丛桂长樛枝。三秋冷蕊从开落，终岁清阴不改移。

幽径祇愁空翠滴，浓香一任晚风吹。攀援却恨王孙远，惆怅千林□□时。
送许玄秘书归省兼讯景阳君
邓云霄（明代）

归去班衣书锦看，新携赤管下翔鸾。离亭折柳南枝尽，驿路驱翔朔雪寒。

春到莺花连海峤，梦回阊阖在云端。东山烟月烦相问，何事栖迟老谢安。
送广东赵主管得倅临漳二首
曾丰（宋代）

清切分天派，馨香出月宫。
羊城初白发，莲幕两春风。
外计方将上，南图又欲东。
我来犹未晚，几度笑谈同。
题袁溪张逸人所居
罗隐（唐代）

蒲梢猎猎燕差差，数里溪光日落时。芳树文君机上锦，

远山孙寿镜中眉。鸡窗夜静开书卷，鱼槛春深展钓丝。

若使浮名拘绊得，世间何处有男儿。
送钤辖馆使王公
姚涣（宋代）

家传勋力世能贤，四载坤维领帅权。南诏酋豪弥款附，西州士庶赖蕃宣。

输忠感慨由诚府，接下恩勤自意筌。月夕过从多命席，花时酬唱旋成编。

雅歌馀暇军容肃，陟状升闻帝愿延。驰驿遽趋三召节，执圭俄觐九重天。

汉廷仪卫咸祗若，蜀郡朋僚共黯然。赐封定应留晷刻，畴庸当便进班联。

圣神倚注期蕃锡，宥密崇高待九迁。下客尘劳遇知己，愿言攀附跂英躔。
过涪翁墓二首
王炎（宋代）

水行双井陆沉沉，洗我胸中三斗尘。
人物只今虽寂寞，溪山依旧自清新。
客中会友
释文珦（宋代）

客涂方浩荡，岁物正萧条。
相见江城暮，俱伤鬓发凋。
阴云将变雪，寒水不成潮。
明日还为别，离愁款易消。
过石硊渡
杨万里（宋代）

峨桥小渡十里长，石硊小渡五里强。
斜风细雨寒芦里，下有深潭黑无底。
渡船劣似纸半张，五里却成一千里。
中流风作浪如山，前进不得後进难。
隔溪市井只咫尺，安得飞堕於其间。
大江风涛堪著力，小渡风涛更无格。
咫尺性命轻於毛，只恐一毛犹不直。
入萍乡作
章懋（明代）

簜节煌煌照楚山，天曹何事落人间。要知沿路官员好，须到萍乡县里还。
风入松 其一 次虞文靖公韵，赏阁前芍药
夏言（明代）

玉阶红药弄晴酣。高阁对华簪。朝回便是看花处，雕阑畔、不著游骖。

应诏频挥彩笔，承恩叠赐罗衫。

凤池新雨水如蓝。梁燕昼喃喃。唤醒一枕还乡梦，情脉脉、千里空缄。

何日乞身归去，看云水北山南。
谢王介甫见寄
周衮（宋代）

萧萧秋鬓衰，谁复到荒郊。海内文章伯，平生道义交。

学须明体用，诗许定推敲。但共馀年醉，何妨作解嘲。
自嘲用前韵
陆游（宋代）

残年过六十，寂寞卧山中。
病眼惊新暗，衰颜失旧红。
人讥作诗瘦，自悯著书穷。
输与封侯骨，云台竞策功。
洞庭醉后送绛州吕使君果
李白（唐代）

昔别若梦中，天涯忽相逢。洞庭破秋月，纵酒开愁容。

赠剑刻玉字，延平两蛟龙。送君不尽意，书及雁回峰。
宿上湖
张镃（宋代）

落日烘蒙紫翠间，舟人遥指洞庭山。
云情水态明朝看，且伴新蟾宿柳湾。
云谷二十六咏 其九 石池
朱熹（宋代）

两岸苍峭石，护此碧泓寒。秋月来窥影，骊珠吐玉盘。
和茶陵梦觉索烛见怀
释德洪（宋代）

闻弦能赏音，公独知雅曲。易亲复难忘，终期老林麓。

公如追风骥，未见所归宿。嗟余老摧颓，翩如啄苔鹄。

遥知双泉上，颇亦莳松菊。何时闻夜舂，并斋著茅屋。

慧观友李源，高风当补续。便觉雒秀间，杖履笑追逐。

今非茶陵梦，犹欲更秉烛。爱公押难韵，敏若方破竹。
蝶恋花·连岭去天知几尺
王国维（清代）

连岭去天知几尺，岭上秦关，关上元时阕。谁信京华尘里客，独来绝塞看明月。
如此高寒真欲绝，眼底千山，一半溶溶白。小立西风吹素帻，人间几度生华发。
舟中戏题
杨万里（宋代）

花处青山柳处溪，新来宿处旧曾炊。
到家失却行程历，只捡西归小集诗。
赠郭将军
李白（唐代）

将军少年出武威，入掌银台护紫微。
平明拂剑朝天去，薄暮垂鞭醉酒归。
爱子临风吹玉笛，美人向月舞罗衣。
畴昔雄豪如梦里，相逢且欲醉春晖。
远斋顷寄在湖日所作三诗舟中次韵
赵蕃（宋代）

近日杭州见，殷勤蒙置樽。
别来几朝夕，书问欠寒温。
谭妙元超诣，诗高外语言。
何当从杖履，底尽得深论。
寄玉笥萧高士
罗与之（宋代）

滴露謄真诰，萧然莫与群。
新诗高似月，世念薄於云。
俗走堪怜我，闲眠极羡君。
唯余绿绮韵，惆怅未曾闻。
李丞相挽章 其一
王洋（宋代）

名纪三朝重，身居百辟师。华夷占用否，进退繫安危。

见梦英灵在，成功命数奇。出师身已老，垂泪忆当时。
赠同溪客
张籍（唐代）

幽居得相近，烟景每寥寥。共伐临谿树，因为过水桥。

自教青鹤舞，分采紫芝苗。更爱南峰住，寻君路恐遥。
云门即事
林景熙（宋代）

最爱林中过客稀，坐分片石澹忘归。僧闲时与云来往，鹤老不知城是非。

潇洒山光秋入画，清寒花气晓侵衣。一溪截断红尘影，西有任公旧钓矶。
晚静
胡仲弓（宋代）

当日濂翁此读书，自编小说爱芙蕖。
方池静植香清远，便拟蓬莱小石渠。
妙峰和尚赞
释广闻（宋代）

见之目明，气和如春，犹据妙峰顶时平等示人。望之心折，面冷如铁，犹坐莲峰堂时大默而说。

奔走龙象，鞭斥风霆。不约而绳，不令而行。宜其谈笑兴起东庵正脉，廓清末流之辙。

至于灵机绝唱，不堕常调，莫妙乎庚峰定穴者也。
题金碧山水卷
钱选（宋代）

目穷千里笔不到，自是馀生坐太凡。
一日兴来何可遏，开窗写出碧岩岩。
嘉泰二年恭上太皇太后尊号八首 其五
郊庙朝会歌辞（宋代）

文物备矣，三事其承。崇牙高张，乐充宫庭。耽耽广殿，左墄右平。

敬尔威仪，摄齐以登。
赠韦夐诗
周弘正（南北朝）

德星犹未动，真车讵肯来。
客有赋巴陵诗者和之 其一
岑徵（明代）

巴陵形胜好，上将守丸泥。飞挽驱三户，前锋用五溪。

黄云屯郭北，杀气绕城西。辛苦长征客，频年事鼓鼙。
精卫
林景熙（宋代）

形微意良苦，前身葬长鲸。
天高不可诉，宿愤何时平。
欲填东海深，能使西山倾。
山倾海乃深，日夜空悲鸣。
舟中怀李方伯惟诚集杜二绝 其二
邵宝（明代）

海内知名士，如公复几人。千秋一拭泪，鼓柂视青旻。
挽艮岩梅府卿
方回（元代）

庚午昔同朝，权臣狠且骄。
至尊俱芥视，大物遽冰消。
密勿毗廊肆，艰难驾使轺。
丝毫心有愧，寿肯到今朝。
点绛唇（庆即席上）
曾觌（宋代）

璧月香风，万家帘幕烟如昼。闹蛾雪柳。人似梅花瘦。

行乐清时，莫惜笙歌奏。更阑后。满斟金斗。且醉厌厌酒。
酬友翳见寄新文
孟郊（唐代）

为客栖未定，况当玄月中。繁云翳碧霄，落雪和清风。

郊陌绝行翳，原隰多飞蓬。耕牛返村巷，野鸟依房栊。

我无饥冻忧，身托莲花宫。安闲赖禅伯，复得疏尘蒙。

览君郢曲文，词彩何冲融。讴吟不能已，顿觉形神空。
仙鱼铺得仲高兄书
陆游（宋代）

病酒今朝载卧舆，秋云漠漠雨疏疏。阆州城北仙鱼铺，忽得山阴万里书。
云龛
吴芾（宋代）

君将富贵等浮云，却许白云来就宿。
静处何妨共一龛，免教随手翻还复。
题谢娘秋影照 其一
孙原湘（清代）

心多力弱篆烟微，隔着天河见影稀。柳絮无情偏有福，因风还向谢家飞。
仆射文庄高公挽辞二首
苏颂（宋代）

学术儒林老，人流国士尊。
立朝惟直道，寤主有嘉言。
高议留帷幄，清风遗子孙。
音仪嗟日远，隧路閟东原。
秀亭秋怀十五首
方回（元代）

一室局户牖，古籍勤讨删。
郁郁忽不乐，扶杖登东山。
莽苍何所极，秋色天地间。
我欲出尘世，黄鹤无由攀。
忧端从空来，嵂矹未易宜。
意阔步武窄，四顾尽险艰。
不如复我所，陶此灵府闲。
赤金峡道中作 其四
毕沅（清代）

行路艰辛叹未曾，岭崇碛回步淩兢。烘衣雪驿宵吹火，饮马沙泉晓凿冰。

残角鸣驼遥应和，断蓬饥隼互飞腾。不知驰抵西陲路，尚隔云山几万层。
侍宴东宫应令诗
于仲文（隋代）

铜楼充震位，银牖集嘉宾。青宫列绀幰，紫陌结朱轮。

弦调宝瑟列，歌动画梁尘。金卮倾斗酒，琼筵列八珍。

花惊度翠羽，萍散跃赪鳞。承恩叨并作，扣寂绕阳春。
郑学士请赞
释宗杲（宋代）

参得圜悟禅，担起睦州版。
透过祖师关，瞎却顶门眼。
肚里黑漫漫，心中平坦坦。
性气得人憎，发时浑不管。
巩县茶瓶吃一槌，击碎饶州白瓷碗。
闻城哭声有作
佚名（唐代）

昨闻河畔哭哀哀，见说分离凡几回。昔别长男居异域，今殇小子瘗泉台。

羁愁对此肠堪断，客舍闻之心转摧。漂泊自然无限苦，况复存亡有去来。
烟
孟洋（明代）

湘流落日外，沙迥暮生烟。
杳杳千峰失，霏霏万壑连。
鹊翻知浦树，人语辨江船。
暗里猿声断，愁深搅夜眠。
闻川十二咏 其八 雪龛问禅
姚燮（清代）

上乘不受滓，了了月印潭。笔墨戒尘障，禅悦可互参。

天龙在眉睫，虚白弥古龛。
自喜
白居易（唐代）

身慵难勉强，性拙易迟回。布被辰时起，柴门午后开。

忙驱能者去，闲逐钝人来。自喜谁能会，无才胜有才。
法王禅林早起二首 其一
金朝觐（清代）

梵径深沉少客踪，晓窗睡起揽衣慵。醒闻清磬香初下，认是阇黎饭后钟。
送赵晦之丞彭泽
楼钥（宋代）

陶令居官八十日，始为督邮方赋归。
君家门户要兴起，未用飘然咏式微。
至真州再和二首 其一
苏轼（宋代）

老手王摩诘，穷交孟浩然。论诗曾伴直，话旧已忘年。

北上难陪曾，东行且趁船。离亭花映肉，醉眼鹭窥莲。

柂转三山没，风回五两偏。荒祠过瓜步，古甃堕松巅。

闻道清香阁，新篘白玉泉。莫教门掩夜，坐待月流天。

小院檀槽闹，空庭桦烛烟。公诗便堪唱，为付小婵娟。
皇帝致斋 其三
许及之（宋代）

丁当玉佩趣班齐，山立千官请致斋。见说内家清似水，多时排当不曾排。
寻人不遇
贾岛（唐代）

闻说到扬州，吹箫有旧游。
人来多不见，莫是上迷楼。
镜园秋集同用闻山二字　白露前二日 其一
邓云霄（明代）

落日高台对晚醺，芳尊同调自为群。红尘水外隔朝市，清籁林为净听闻。

野鹤迎秋新警露，远山横翠半沉云。可怜一片空明界，塞北江南■未分。
拟汲古得修绠诗
杨万里（宋代）

学子研终古，难将短浅求。
汲深欣得得，操绠要修修。
远酌源千载，长缫思万周。
初如泉眼隔，忽若井花浮。
意到言前达，词於笔下流。
昌黎感秋句，圣处极冥搜。
曹夫人牧羊图
陈克（宋代）

日长永巷车音细，插竹洒盐纷妒恃。美人零落泾水寒，两鬓风妒一挥涕。

柔毛𧤏𧤏与人群，儿女恩怨徒纷纷。洞房那复知许事，但画远牧连空云。

槲叶飘萧晚风劲，羖䍽相追寒鹊并。短童何处沙草深，族走群飞各天性。

向来鞍马曹将军，文采班班今尚存。林下夫人更超绝，新图不作五花文。
寄圣俞
欧阳修（宋代）

平沙漫飞雪，行旅断浮桥。
坐觉山陂阻，空嗟音信遥。
穷阴变寒律，急节惨惊飚。
野霁云犹积，河长冰未销。
山阳人半在，洛社客无聊。
寄问陶彭泽，篮与谁见邀。
送徐铉流舒州（时铉弟锴亦贬乌江尉，亲友临江相送）
韩熙载（五代）

昔年凄断此江湄，风满征帆泪满衣。

今日重怜鶺鴒羽，不堪波上又分飞。
晓晴发黄杜驿二首
杨万里（宋代）

望後月不落，偏於水底明。
对悬双玉镜，并照一金钲。
忽值山都合，浑无路可行。
多情小花径，导我度千萦。
琼台
李光（宋代）

玉台孤耸出尘寰，碧瓦朱甍缥缈间。爽气遥通天际月，沧波不缈海中山。

潮平贾客连樯至，日晚耕牛带犊还。安得此身生羽翼，便乘风驭叩天关。
清平乐（代宰执劝赵丞相酒）
史浩（宋代）

槐庭元老。四海真师表。曲为故人敦久要。隔巷不嫌时到。

虚堂已入凉E97C。一觥为寿何辞。看即关河恢复，千秋永辅淳熙。
东阳吴氏昆仲并荐诣阙
强至（宋代）

予昔尝推二子能，试篇每出辄嗟惊。
文章即日开鹏运，兄弟同时醉鹿鸣。
乐善自怜心不负，知人独喜眼偏明。
来春早附登科录，甲乙应联旧姓名。
春野行（杂言）
温庭筠（唐代）

草浅浅，春如剪。花压李娘愁，饥蚕欲成茧。

东城年少气堂堂，金丸惊起双鸳鸯。含羞更问卫公子，

月到枕前春梦长。
北入穆陵关皆山石崩沙北风尘起行人良苦因作
陆文圭（元代）

大风北来沙触面，行人咫尺不相见。寒日无光天地晦，一似项刘睢水战。

四山确荦路摧车，涧壑涓流长一线。土檐烟突两三家，鬼貌鹄形何物变。

葛卢牛语谁能别，公冶禽言难复辨。古磁浊酒时招饮，破瓮酸齑聊自荐。

吾闻临菑称钜丽，十二山河据形便。姑尤聊摄旧提封，夷吾小白初营建。

三归反坫侈国中，九合衣裳出幽鄄。孟姜洵美共翱翔，稷下群游逞雄辩。

盛衰气脉不可测，往来今古更相禅。干戈流徙人物换，水火崩腾陵谷转。

会使雍门重感慨，无复苏秦昔誇羡。山东负海犹如此，六合茫茫难睹遍。

安得长剑倚白云，手抉狂飙清九县。
点绛唇 秋海棠
蒋纫兰（清代）

嫩绿娇红，无端艳夺春工巧。自怜窈窕。寂寂潜踪好。

懊恨当年，误入萧萧草。知音少。愁思萦抱。肠断秋风早。
风雪偶成
韩维（宋代）

狂风吹虐雪，势欲夺春华。委地摧珠贯，依林聚玉沙。

炉添新炽火，瓶插未残花。一尽忘忧酒，胡为浪戚嗟。
和松坡刘迂诗四首
廖行之（宋代）

平生湖海敝貂裘，一笑周南底滞留。
豪放不妨诗李白，峥嵘何意吏朱游，
悠悠世上难穷事，落落胸中肯著愁。
高兴横秋浑不浅，月明还上武昌楼。
江陵第二十四
文天祥（宋代）

闻说江陵府，今又降元戎。
甲外控鸣镝，肩舆强老翁。
仲常龙图自广移帅闽
郑侠（宋代）

去年牙戟海边城，空望门阑涕泗横。
今日去旄东向梦，那知高纛此中迎。
岂非丈席谐瞻对，亦似云衢有否亨。
十年余年想谆诲，更期朱玉似河倾。
佐礼南都闻命改北将发二律 其一
韩日缵（明代）

孤臣南国奉陵祠，忽拜新恩自玉墀。四入容台仍故秩，三逢圣玉荷殊知。

夷夔异代余非据，礼乐中兴今固时。弓剑千年遗迹在，徘徊丰芑有馀思。
芜湖县
唐文凤（明代）

芜湖旧名邑，官廨几经年。鼓响来祠下，舟行到县前。

江花寒泣露，浦树暖浮烟。遥忆祁阳尹，同宗赖汝贤。
更漏子·柳藏烟
毛滂（宋代）

柳藏烟，云漏日。寒满雕盘玉食。风卷旆，水摇天。鱼龙挟彩船。水边人，波面乐。太守与民同乐。春好处，总随轩。花中谁状元。
度清霄 其二
张继先（宋代）

二更二点二更深。宫钟声绝夜沈沈。明月满天如写金。同光共影无昏沈。

起来闲操无弦琴。声高调古惊人心。琴罢独歌还独吟。松风涧水俱知音。
自潘陵尖还少室居止，秋夕凭眺
岑参（唐代）

草堂近少室，夜静闻风松。月出潘陵尖，照见十六峰。

九月山叶赤，谿云淡秋容。火点伊阳村，烟深嵩角钟。

尚子不可见，蒋生难再逢。胜惬只自知，佳趣为谁浓。

昨诣山僧期，上到天坛东。向下望雷雨，云间见回龙。

夕与人群疏，转爱丘壑中。心澹水木会，兴幽鱼鸟通。

稀微了自释，出处乃不同。况本无宦情，誓将依道风。
苍梧谣 其二 立秋
张玉珍（清代）

秋。触怵离心著处愁。风来也，独是下帘钩。
清明二绝·其二
陈与义（宋代）

卷地风抛市井声，病夫危坐了清明。
一帘晚日看收尽，杨柳微风百媚生。
自庐山折桂旛竿原下望彭蠡湖握杖过前山僧舍
释正觉（宋代）

木落山骨瘦，水退沙痕隆。
渔舟弄江日，一叶浮软红。
眼底事不俗，道人心若冲。
旛竿头进步，云水展家风。
山行即事二首 其一
黄公度（宋代）

落石奔沙岸，颓云拥树根。牛羊千古道，鸡犬数家村。

风递邻舂急，春归农事繁。生涯随处乐，翁妪话柴门。
赠燕
葛起耕（宋代）

镇日双栖向画梁，有时飞去为谁忙。
得泥趁暖添芹垒，掠水因风贴柳塘。
语重唤回芳草梦，舞轻时罥落花香。
五陵年少伤春恨，书系红拟寄将。
次韵灵隐小轩
饶节（宋代）

小轩容膝趣清深，只有溪风夜月侵。络石静移春后蔓，凌霄危露雨中心。

松窗旧草秋蛇帖，棐几谁赓雪子吟。他日幽人问佳致，茂林修竹似山阴。
奉题董端明渔父醉乡烧香图十六首 其五
陈克（宋代）

志和渔隐古仙真，霅水风流见后身。蓑笠何须访图画，貂蝉凛凛在麒麟。
临江仙
王以宁（宋代）

此理循环如引锯，春来百草菲菲。道人一笑悟前非。功名真长物，夕霭与朝霏。

梦褥清孙今禄隐，漫郎自许风期。江楼景物得旬时。平芜三百里，天阔夕阳迟。
罾浦坊
陈植（宋代）

疑是分开混沌初，奔奇走秀两相於。
等闲开圃多栽竹，行到人家尽读书。
宴饮直尝千户酒，盘飧惟候两潮鱼。
九华峰顶真仙宅，罾浦坊中出辅车。
谢子瞻尚书惠墨端溪砚二首·石墨
范祖禹（宋代）

禹平洪流锡玄圭，班于群神朝会稽。
辽东飞烟过沧海，徂来古气临天齐。
丹砂化出黄金鼎，雄麝焚身何噬脐。
鱼膠清坚岂易致，燕支山北随佩觹。
双龙蛇蟠戏缺月，吴军破甲光水犀。
黑云如轮起端溪，挥洒倏忽奔鲸鲵。
先生海内文章伯，穷年蒿目忧黔黎。
玉堂新制自心巧。想见星象躔宝奎。
落毫无胫走珠玉，雨雹霁止垂虹蜺。
陋儒穷经脣欲腐，石室汗简空沈迷。
眼昏画纸仅成字，何异月闇投玻璃。
唯当藏作箧中宝，并荷蓑笠归锄犁。
示谢彦翔 其二
朱松（宋代）

后身梅福与谁论，正有幽人夙契敦。更欲上书陈世事，却来微服守吴门。
种兰诗
袁淑（南北朝）

种兰忌当门，怀璧莫向楚。楚少别玉人，门非植兰所。
和潘经略广州峡山五首
释宝昙（宋代）

发白面黧黝，平生舞鱼龙。
落月照屋除，彷佛见此翁。
白日几黄壤，世方定雌雄。
斯文在九牧，吾道非天穷。
颂古三十一首
释梵琮（宋代）

水牯牛儿也可夸，鼻绳拽断卧烟霞。
蓦然痒处轻抓著，便向人前露尾巴。
啸台
李廌（宋代）

步兵真旷达，与世故浮游。
平时哭途穷，郁郁宇宙幽。
浩气独不揜，筑台凌清秋。
一啸已望我，况乃尔汝俦。
斯人固遗世，世亦不汝收。
得非青白眼，钧铢牾时流。
聊为招魂些，释汝故时忧。
踏莎行
杜龙沙（宋代）

波暖芹汀，风香兰圃。清尘几点茸茸雨。画船丝竹载梁州，彩旗绳板欢游女。

修禊初三，禁烟百五。年华恰到风流处。一生只当百回春，一回春到休轻负。
夜凉饮罢月中作
林希逸（宋代）

早秋凉夜那无酒，明月清风不用钱。重露正随松叶下，飞星忽过柳梢前。

骑鲸昔有李十二，控鹤今无员半千。头白如绵空醉舞，歌长意远有谁怜。
江上
冯去非（宋代）

清秋不可奈，先自懒登楼。
一雁叫寒水，数峰生远愁。
乾坤消剑气，江海笑诗流。
不解人间事，眠鸥尽自由。
忆秦娥 客中生日戏示陶姬
吴绮（清代）

今何夕，年年苦被霜华逼。十三楼上，几番吹笛。山河满目斜阳急，阑干醉倚蛾眉碧。

蛾眉碧，英雄老矣，壮心犹昔。
赠适庵册工
文天祥（宋代）

本是儒家子，学为方外事。
此身恨凫短，有意求蝉蜕。
犹留鼎馀药，还授人间世。
从君卧山中，共谈弘景秘。
雨中登拱极楼
石承藻（清代）

危楼悬百尺，四面敞檐楹。雨重云迷岳，江空浪撼城。

千樯收浦暗，一鹭立沙明。清绝潇湘地，应深吊古情。
和河中孙谏议见送同薛田察院之龙门谒刘烨大
魏野（宋代）

闲忆披云辍卧云，尽惊獬豸鹿同群。
舜耕山下辞廉使，禹凿门前谒宰君。
莫讶楼台抛接武，却愁泉石动移文。
花时离别尤堪惜，头白三分欲二分。
书龚彦本庄壁二绝 其一
李之仪（宋代）

青黄赤白千畦稻，远近高低四面山。旧约买邻今已决，却忧无力伴跻攀。
金陵五题·石头城
刘禹锡（唐代）

山围故国周遭在，潮打空城寂寞回。
淮水东边旧时月，夜深还过女墙来。
赠兰江鞠明府
赵湘（宋代）

笛里声飘柳色寒，县斋深在白云间。
孤吟夜倚琴边月，半醉秋云宅后山。
烟径树清苔藓长，雨塘人散鹭鸶还。
兰舟有客题诗望，溪上家家晚唱阑。
春尽
晁说之（宋代）

春尽天涯恨最长，啼莺不识紫游缰。
空惊绿叶成尖发，何处残英伴落妆。
送成空下山
释函可（明代）

谁道居山无限可，青松白雪总堪哀。生生只愿檀那笑，且向城西第二台。
浣溪沙（刘平叔出家妓八人，绝艺，乞词赠之。脚绝、歌绝、琴绝、舞绝）
赵令畤（宋代）

稳小弓鞋三寸罗。歌唇清韵一樱多。灯前秀艳总横波。
指下鸣泉清杳渺。掌中回旋小婆娑。明朝归路奈情何。
天台山中
梁清格（清代）

云从山中来，我向云中去。云飞不可留，欲访藏丹处。
江行大雨水涨四首
方回（元代）

何处岸颓漂大树，明朝水落阁平滩。
村民争剪为薪去，万事从前预料难。
重九日寓安化分司怀兰谷兄用潘邠老句
谢廷柱（明代）

满城风雨近重阳，举目江山是异乡。对景最伤寻菊伴，登高难醉泛萸觞。

霜侵鬓发心空壮，露下蒹葭道且长。海上南山秋正好，向来三径未应荒。
夜雨
刘辰翁（宋代）

夜半起雷车，天门报晓衙。何消如此雨，又有未开花。

绣被人中酒，茅檐客梦家。一晴天地阔，稽首见重华。
送方寒溪高士还金华
林瀚（明代）

岁寒溪上送寒溪，几箧经书一小奚。诗草百篇涵月露，文光千丈贯虹霓。

官亭榕树盘根古，客路梅花吐叶齐。拜舞高堂亲寿日，伫看徵诏出金闺。
吴门秋怀
贺铸（宋代）

吴门客鬓再经秋，城郭篮舁久倦游。
平静松江三万顷，不应无处著鱼舟。
王正四日饮莼客西枝草堂
张琳（唐代）

柴门虽设未尝关，要看江中远近山。相见便成终日醉，商量莫放一春间。

新花似绮初经眼，芳草撩人笑解颜。闻道将游东鲁地，离声先入鹧鸪斑。
晓色
沈说（宋代）

晓色阑干外，翛然一欠伸。雨中无过鸟，烟际有行人。

树湿清阴重，沙坍潦涨新。凭谁借蓑笠，整钓傍溪邻。
巍山顶上
王又旦（清代）

陟巘得石林，竦处如步障。藉草肆遐瞩，势挟秋云壮。

初日出大河，空翠非一状。三岭自北来，罗列森仪仗。

远色际高天，颢气四奔放。开山起何年，鬼工劳意匠。

忆昔出城游，驻马看青嶂。霁华静松栝，石角争背向。

及此凌苍崖，深荷山灵贶。遥知道傍人，视我烟霄上。

平生耽幽兴，冒险每携杖。徘徊玩空曲，题诗杂樵唱。
琼林苑赐燕饯别留守太尉辄继元韵
王安礼（宋代）

名德从来重四夷，朝廷今日见官仪。陪祠自冠三公位，分陕犹为百辟师。

金谷望尘多眷旧，琼林赐饯尽丞疑。都人喜看旂旄美，宁识勋庸在鼎彝。
苦雨
许必胜（宋代）

积忧遂成阴，昏色遍苍莽。
我醉忧已忘，天地当开朗。
何以酒醒忧，犹然在檐上。
云是方春时，暗助草木长。
凝阴而无阳，亦非善培养。
岂因世道非，寰宇盈魍魉。
日月不照临，星辰羞布象。
每睹万类心，俱称上天广。
移转亦何难，梦梦如抱怏。
地底周雷声，骄鸟绝心想。
四望如无余，举意同罗网。
安得最高峰，云外独来往。
喜郭吉甫擢第调尉八柱还里
胡仲弓（宋代）

一第全家待，君今衣锦归。
折来新月挂，忘却故山薇。
禄近鸂呈瑞，官清马不肥。
海门西去路，归鸟故飞飞。
幽事绝句
陆游（宋代）

客生闻吠犬，草茂有鸣蛙。
日昳方炊饭，秋深始采茶。
竹门
徐侨（宋代）

竹门何为设，护此自在身。
而有不知者，谓隔一切人。
门有闭有开，人有疏与亲。
闭以谢俗客，开以纳嘉宾。
或方计财利，我方甘窭贫。
或方图宦达，我方埋隐沦。
岂惟乖趋尚，诚亦困纠纷。
若夫道义交，开益所愿闻。
清幽能共适，淡薄能相因。
与夫学问徒，讲说敢辞勤。
义理滋我悦，诗书陶我真。
俱不役肴酌，且无昏精神。
然当时省己，勿或浪尤人。
古人重晚节，气衰当志新。
古人贵老成，齿颓资德尊。
初心苟无负，斯不愧斯门。
太平学舍八首 其二
张岳（明代）

空城抱静碧，太宇逼青葱。谁谓经无用，人知圣可同。

三千压戎马，万丈吐霓虹。所志谅能远，殷勤戒篆虫。
题四小景 其二 书堂隐相儒
程敏政（明代）

万卷芸香里，萧斋绝点尘。须知调鼎客，原是断齑人。
不欺堂
苏邦（宋代）

室明室暗两相宜，方寸长存不可欺。
勿谓天高鬼神远，要须常畏自家知。
题孟处士宅
张祜（唐代）

高才何必贵，下位不妨贤。孟简虽持节，襄阳属浩然。
齐天乐五十首 其四十六
端木埰（清代）

岁华如水流难住，凋年又看行尽。做冷风酸，禁寒雨细，到耳凄然几阵。

幽窗睡稳。爱纸帐虚明，素光萤粉。屋小于舟，添来竹瓦翠筠润。

青灯如豆静对，喜观书老眼，细字堪近。时复相于，此闲领略，佳处醰醰随分。

梅华数本。待持赠无由，祗通芳讯，独享惭余，愧君还自哂。
遇曾庭闻芜阴市上
钱秉镫（清代）

自着淄衣万恨平，穷途遇尔转伤情。
我从岭外经年至，君向江伤何处行？
瓢笠喜无乡里识，须眉犹使故人惊。
相持莫便当街哭，为到郊原一放声。
寄题武夷橘林小隐
包恢（宋代）

武夷山下出清泉，观象宜知果行缘。
小隐藏修人似玉，大书题品笔如椽。
峰高屹立天成柱，溪静光浮月满船。
个是我心真境界，元非六六彼中天。
陈宫
释智圆（宋代）

龙盘虎踞景堪寻，王气消亡信祸淫。结绮临春何处是，数声啼鸟暮烟深。
秋夜兴上人别
崔涂（唐代）

常时岂不别，此别异常情。南国初闻雁，中原未息兵。

暗蛩侵语歇，疏磬入吟清。曾听无生说，辞师话此行。
观乐应诏诗
王暕（南北朝）

赵瑟含清音，秦筝凝逸响。参差陈九夏，依迟分四上。

从风绕金梁，含云映珠网。递奏岂二八，繁弦非一两。

幸叨东郭吹，侧陪南风赏。忘味信铿锵，餐和终俯仰。

轻尘已飞散，游鱼亦翻荡。恩光实难遇，咏言宁易放。
和黄预七夕
陈师道（宋代）

盈盈一水不斯须，经岁相过自作疏。
坐待翔禽报佳会，径须飞雨洗香车。
超腾水部陈篇上，收拾愚溪作赋余。
信有神仙足官府，我宁辛苦守残书。
咏史 其四 曹操
陈普（宋代）

濮阳火里又潼关，几度鲸牙虎口间。铜雀台前闲极目，惊魂犹绕白狼山。
立夏日作四绝 其四
谢薖（宋代）

学作蒲葵扇未工，手挥聊有古人风。君王别用机中练，定被南来长养功。
雪中遇直
窦群（唐代）

寒光凝雪彩，限直居粉闱。恍疑白云上，乍觉金印非。

树色霭虚空，琴声谐素徽。明晨阻通籍，独卧挂朝衣。
高宗郊祀前朝享太庙三十首 其十四 英宗室用《治隆》。
郊庙朝会歌辞（宋代）

穆穆英宗，持盈守成。世德作求，是缵是承。齐家睦族，偃武恢文。

于荐清酤，酌之欣欣。
西江月·为问云间滕六
陈德武（宋代）

为问云间滕六，天工何事依违。冬时三白不时为。今日驾言春冬。瘦损穷彭泽柳，禁持杀傅岩梅。仁风反掌霁天威。都做一江流水。
寄曹邺
李频（唐代）

终南山是枕前云，禁鼓无因晓夜闻。

朝客秋来不朝日，曲江西岸去寻君。
东坡载酒堂二诗盖用渊明始春怀古田舍韵遂不见于后集予至儋始得真本因追和其韵 其一
李光（宋代）

荒园草木深，樵牧不敢践。虽无南国爱，正以东坡免。

平泉与金南，视此颜有腼。至今儋耳民，里巷多乐善。

胜游傥可继，杖策敢辞远。燕谈有佳侣，永日可忘返。

酒酣任歌呼，此兴吾不浅。
偈颂一百四十二首 其二十六
释广闻（宋代）

才有所重，便成窠臼。山僧只管打开，诸人只管坐断。

暂时安在暗窗前，明日与君重计算。
舟中感怀寄馆中诸君
苏舜钦（宋代）

扁舟迎春色，东下淮楚乡。侧身风波地，回首英俊场。

顾我本俗材，百事无一长。滥迹入册府，举动初不皇。

乍脱泥滓底，稍见日月光。峻阁郁前起，隐嶙天中央。

春风花竹明，晓雨宫殿凉。溢目尽图史，接翼皆鸾凰。

明窗置刀笔，大案罗缣缃。文字虽幼学，钝庸今废忘。

不能温旧习，考古评兴亡。腼颜于其间，汗下如流浆。

徒然日饱食，出入随群行。朝廷比多事，亦合强激昂。

况有诏书在，烂然贴北墙。奋舌说利害，以救民膏肓。

不然弃砚席，挺身赴边疆。喋血鏖羌戎，胸胆森开张。

弯弓射搀枪，跃马埽大荒。功勋入丹青，名迹万世香。

是亦丈夫事，不为鼠子量。数事皆不能，徒只饱腹肠。

有如凫雁儿，唼喋守稻粱。岁月今逝矣，齿摇发已苍。

于时既无益，自合早退藏。诸君天下选，才业吁异常。

顾当发策虑，坐使中国强。蛮夷不敢欺，四海无灾殃。

莫效不肖者，所向皆荒唐。又不耐羞耻，但欲归沧浪。

濡毫备歌咏，仰首看翱翔。舟中稍无事，思念益以详。

恨无一棱田，可以足糟糠。出处皆未决，语默两弗臧。

莽不知所为，大叫欲发狂。作诗寄诸君，鄙怀实所望。
句 其六
唐庚（宋代）

汉节从分竹，刘鞭不用蒲。
羊城秋怀十绝 其八 开缄
郭之奇（明代）

小叠红笺压镜台，纱窗低语背人开。开缄莫道无佳句，恐费香奁竟日裁。
明堂大礼庆成诗
程无凤（宋代）

森严羽卫拥和銮，咫尺龙颜侍至尊。
禋祀仪文勤圣问，敬天实意进刍言。
百神受职来鸿祉，多士承休肃骏奔。
右飨不常威可畏，载歌周颂报皇恩。
和子玉病起游书斋
黄庶（宋代）

萧斋久不往，筋力试筇初。窗户蜗涎锁，尘埃鼠迹书。

病魔虽已去，诗癖竟难除。苔地欣重扫，徘徊意有馀。
题段成之粟庵
刘才邵（宋代）

毗耶城中无垢师，丈室仅似蜗牛庐。三万二千师子坐，同时容纳无赢馀。

圆通境界不思议，一颗玄入随卷舒。先生从来道眼具，深入不二离圈模。

粟庵宴坐观万法，不以诞幻惊群愚。炯如白月挂圆碧，千江分影冰轮孤。

乃知芥子纳须弥，妙用岂以常形拘。惜哉山人空索价，不悟心藏万卷书。
赠刘七
雷思霈（明代）

刘郎读书王郎馆，酒到看花兴到诗。
无事过余谈竟日，竹边双雀立多时。
和刘后村梅花百咏 其二十八
方蒙仲（宋代）

托根岂解媚中珰，采蕨祇当慕首阳。未必木天无秽史，岂其枌省尽清郎。
阻风铜陵
黄庭坚（宋代）

顿舟古铜官，昼夜风雨黑。
洪波漰奔去，天地无限隔。
船人谨维笮，何暇思挂席。
凭江裂嵌空，中有暗水滴。
洞视不敢前，潭潭蛟龙宅。
网师登长鱣，贾我腥釜鬲。
斑斑被文章，突兀喙三尺。
言语竟不通，噞喁亦何益。
魁梧类长者，卒以筌饵得。
浮沉江湖中，波友永相失。
有生甚苦相，细大更噉食。
安得无垢称，对榻忘语默。
送吏部张尚书帅成都一百韵
朱翌（宋代）

一代亨衢上，明公逸步超。河东书具作，圯下老相邀。

海阔云垂翼，天清斗压杓。三人前鼎甲，千佛仰孤飙。

弟子师尊董，诸儒称述萧。西昆收俊乂，东壁绝尘嚣。

别乘将离汴，轻舟径指苕。湖山纵清美，家国尚飘摇。

恸哭天倾柱，归情户见蛸。奉祠投里闬，招隐向山椒。

并海屯千卫，披榛拱百僚。回銮须故国，负靮且今朝。

光列哀乌位，星驰封马轺。贤裾来接武，阴沴自潜消。

香案依丹陛，螭坳立紫霄。飞鸿九天去，归鹤一声嘹。

主上思图旧，王人促见招。起居还左史，议论鄙南朝。

大吕声扬远，元圭质匪彫。掖垣裁诏密，禁路赐缨彯。

灭浇图兴夏，巡方首从姚。自南瞻析木，直北望玄枵。

玉海千寻浪，江南五色鹞。矫如出尘隼，凛若在秋雕。

去国还追信，刓章岂易尧。光华司马甲，整顿路车鞗。

国事烦参决，廷询得具条。乘时笑乾没，许国敢轻佻。

河洛干戈满，陵原草木焦。青春深仗节，久雨更乘橇。

取道先辕楚，扬旌转望萧。一抔藏万世，九庙正三昭。

遂使仪如汉，将令乐奏韶。路迷彪过迹，涧涸夜生潮。

去日春仍浅，归期暑正熇。君王喜不寐，天下首方翘。

疏奏忠无隐，臣生苦不聊。戴天那忍共，得地岂宜骄。

内治今当亟，高名不敢要。铨衡真有托，启事复何辽。

道直咸推汲，谋深岂计晁。定非挥扇羽，宁要插蝉貂。

褒贬书方举，奸谀骨合销。怀开真坦坦，燕处自夭夭。

当宁西南顾，常怀参井迢。遍询医国效，立遣愈民痟。

文武资兼禀，诗书气不恌。众皆可郤縠，一以委张昭。

除目凌晨下，行装即日撩。被携犹剌刺，涉远乃翛翛。

帆影三江水，车声万里桥。丈人峰嵂屼，神女峡岧峣。

石室画闇淡，草堂人寂寥。山围玉垒峻，水减石犀遥。

石表笋双立，铜青柏未凋。锦江喧士女，药市混仙樵。

劫堕乾坤坏，流横海岳漂。惟兹井络外，依旧角弓弨。

自昔三刀梦，多传五裤谣。威馀严仆射，功说李文饶。

文定棠尤美，乖崖福可徼。事今难悉数，公亦岂其苗。

秦地新通栈，瞿塘稳泛桡。虎貔环外阃，耨耜得深穮。

正可供壶奕，随宜列鼓箫。蒲鞭束高阁，竹马戏垂髫。

好阅相如赋，终閒李广刁。奎文天象转，延阁士林标。

此去庭无愈，行闻众选陶。付之枢极运，咸仰泰阶霄。

贱子无三径，平生有一瓢。老将书蠹槁，时作草虫喓。

大笑玉三刖，不求银十腰。古今同阅宙，南北信吹薸。

已类蜂粘网，真成鹿覆蕉。屡经多盗境，几至独身跳。

何处地堪避，知谁战敢挑。月明三匝鹊，巢比一枝鹩。

钓濑长烹鲤，穷山饱听鸮。临书池尽黑，就局博嫌么。

臂有七贤把，丹亡九转烧。唯堪贯薜荔，未肯摋芳虈。

卖药难争价，为农等寓侨。稍能羞野葛，初未识江珧。

已罢寻蛩駏，欣闻退猲獢。谁怜人为米，敢有意迁乔。

过我深披藋，追凉薄曳绡。狐裘怜晏子，缟带与公侨。

挽引烦推毂，陶甄为置窑。清时容潦倒，策府著刍荛。

忆昨西湖上，随公羽盖飘。青山迎晋履，绿水泛湖𦨣。

上相尊仍美，将军勇正骁。道争棋屡覆，壶响箭呈枭。

茶乳晴尤发，香云净更翲。晚花栖嫩菊，近岸俯游鲦。

四望天连水，群簪玉及瑶。政亲连榻坐，倏见锡戈雕。

良月霜枫冷，佳晴雪霰销。留公已无策，鼎食望加调。
念奴娇·扬州平山堂
魏元戴（清代）

上清沦谪，莽乾坤、赢得二分明月。几度客星淮海畔，寂寞江都相业。

铁骨冰心，忠魂寄托，梅岭今萧瑟。蕃釐观在，天人一例香歇。

午瓯清茗寒泉，何须浊酒，翠袖襟尘泼。六代江山趋眼底，全胜淮东揽得。

烟雨楼台，风流人物，几换红羊劫。御题留处，南朝旧恨休说。
送张职方出守高安
李大临（宋代）

白首为郎舍，清朝剖使符。
一麾荣父子，千里接江湖。
宿石壁山馆
郭忠谟（宋代）

斜阳在山客在船，片帆点破澄江天。
携筇上踏笼头月，钓篷稳击芦花雪。
夜深野鹤穿云归，正是山房酒醒时。
羽衣起舞谩称寿，星斗插椽霜满袖。
江南乐四首
陈邦瞻（明代）

鹧鸪南枝鸟，愁随北雁去。
侬家是江南，但爱江南住。
上清词三首 其一
刘基（明代）

王子晋，好吹笙，吹得神仙下玉京。一朝羽化随风去，回首故宫芳草生。
泊龙湾
方岳（宋代）

安得蓬笼雨一蓑，芦花深处卧烟波，
筹边事付韩擒虎，种树书传郭橐驼。
从古市朝如此耳，搀閒天地奈之何。
秫田虽少亦堪酿，底处不容人醉歌。
用李参政韵并录寄舟峰师四首
曹勋（宋代）

世间群盗脍人肝，避地方图水石岩。
客有绿林嗟路阻，书无黄耳欲何衔。
雨推溪柳金方重，春入江梅玉半缄。
永念陆趋今弗获，垂云安得倚天帆。
漂母祠
苏宗经（清代）

世俗薄寒士，那如一漂母。异眼看王孙，一饭亦不朽。

太息淮阴子，才高数不偶。既报饮食恩，难事司农后。

有力同逐鹿，无智免烹狗。生死事太奇，都在妇人手。

毕竟爱才者，食报自长久。祠庙小如拳，千金能买否。
闻叔易隐居被召二首
晁说之（宋代）

处士何人为作牙，尽携猿鹤到京华。
故山岩壑应惆怅，六六峰前只一家。
朝中措·御香新拆紫囊封
元好问（金朝）

御香新拆紫囊封。苒苒绿云丛。开晚只嗔寒勒，妆成又怕晴烘。化工也为，花中第一，熏染偏浓。谁有石家红锦，重重围住春风。
周参政惠书唁及亡儿开二首 其二
李石（宋代）

取士平轩鉴，吾儿死布衣。招魂荒草墓，冤鬼泣松扉。

推挽无遗力，挤排已觉非。存亡佩陈谊，舍此更谁归。
如梦令·烟雨满江风细
赵鼎（宋代）

烟雨满江风细。江上危楼独倚。歌罢楚云空，楼下依前流水。迢递。迢递。目送孤鸿千里。
秋江忆别
陶益（明代）

九月授衣怜此日，长途游子忆前秋。曲终江上人何在，肠断芙蓉不系舟。
周
方回（元代）

七月陈王致太平，转头已听黍离声。
陪臣僭上三归备，霸国邀君九鼎轻。
释氏谈空端有理，词人赋恨岂无情。
燠年寒岁频更换，未抵黄河一度清。
九日用靖节己酉岁韵
赵蕃（宋代）

宿雨晓未止，纷纷云气交。
秋令迫凄厉，草木无多凋。
去年当兹晨，采菊逾山高。
晚上宝公塔，徘徊意干霄。
今年此幽居，粗免出入劳。
茅檐纵逼仄，亦类蜗庐焦。
旧醅更可漉，幽愤期能陶。
莫问无穷事，人生如露朝。
村兴
陆游（宋代）

折花持博酒，种菜卖供家。
请药人何壅，争棋客正哗。
渔翁足踸踔，牧竖手丫叉。
短景匆匆晚，横林又宿鸦。
端午帖子·皇帝合六首
欧阳修（宋代）

彩索盘中结，杨梅棕里红。
宫闱九重乐，风俗万方同。
移居（一作《病起移居王元美小祗园》）
吴孺子（明代）

宿愁未许抛衾枕，抱病移居江上村。
忙里提携知药饵，闲来点检失琴尊。
南檐爱月先安榻，北牖嫌风即闭轩。
且是主人能好客，黄鱼白饭早过门。
座上赋戴花得天字
苏轼（宋代）

清明初过酒阑珊，折得奇葩晚更妍。
春色岂关吾辈事，老狂聊作座中先。
醉吟不耐欹纱帽，起舞従教落酒船。
结习渐消留不住，却须还与散花天。
席上赠顾别驾
欧必元（明代）

忘年相见即相亲，况复移居接近邻。任自蛾眉虚有妒，由来龙性不堪驯。

歌翻子夜愁三叠，酒为弹棋劝百巡。莫把佩刀论往事，匣中容易动星辰。
颂古十七首
释大观（宋代）

乾坤虽有作，太平本无象。
赫日正中天，去却修罗掌。
谨和老人惠山泉二首
洪咨夔（宋代）

第二水泉动，斜三封印通。
爱奇亲煮雪，得隽细生风。
酒肺苏将渴，诗情洗尽穷。
娉婷须好买，供奉读书公。
句
石延年（宋代）

水尽天不尽，人在天尽头。
清趣
艾性夫（元代）

雨阑流水急，风定落花迟。
一老临溪钓，双童画地棋。
晚渡伊水
韦述（唐代）

悠悠涉伊水，伊水清见石。是时春向深，两岸草如积。

迢递望洲屿，逶迤亘津陌。新树落疏红，遥原上深碧。

回瞻洛阳苑，遽有长山隔。烟雾犹辨家，风尘已为客。

登陟多异趣，往来见行役。云起早已昏，鸟飞日将夕。

光阴逝不借，超然慕畴昔。远游亦何为，归来存竹帛。
百字令 道宗
王玠（宋代）

修真立鼎，炼金丹、只用三般灵药。冬至阳生忙下手，采取也须斟酌。

抽坎填离，流精进火，正轴旋匡廓。赤子乘龙，一时骑上南岳。

乾宫交姤归来，虎龙降伏，夫妇同欢乐。巽户双开大火然，九转丹凝旁薄。

玄谷风生，性天云散，万道神光烁。行功完满，他年回驾鸾鹤。
句
斐公衍（唐代）

碧涧水流高殿影，青萝风散晚钟声。数片残云归洞口，孤轮晴月挂山头。
吴门访旧
戴复古（宋代）

去此十三秋，重来雪满头。
镜颜加老丑，诗骨带穷愁。
鸟语新晴树，人寻旧倚楼。
藏春门下客，一半落出丘。
西城三绝句 其二 梁王城
韩维（宋代）

大梁从古名都会，宫阙当年亦壮哉。人事无端几兴废，春风依旧入城来。
小隐
韩偓（唐代）

借得茅斋岳麓西，拟将身世老锄犁。清晨向市烟含郭，

寒夜归村月照溪。炉为窗明僧偶坐，松因雪折鸟惊啼。

灵椿朝菌由来事，却笑庄生始欲齐。
泪
李商隐（唐代）

永巷长年怨绮罗，离情终日思风波。
湘江竹上痕无限，岘首碑风洒几多。
人去紫台秋入塞，兵残楚帐夜闻歌。
朝来灞水桥边问，未抵青袍送玉珂。
禅人并化主写真求赞
释正觉（宋代）

寒淡相依，清白住持。
秋横两目，雪覆双眉。
老兔推月河汉阔，宾雪没烟星斗垂。
穷通有自，机用输谁。
消得而今一瞬，不须别唤沙弥。
宫花二首 其二
黄复圭（元代）

金阑芍药紫重胎，上苑移来遍殿栽。正顶绣苞三十朵，羊车停处一齐开。
燕姬曲
萨都剌（元代）

燕京女儿十六七，颜如花红眼如漆。
兰香满路马尘飞，翠袖笼鞭娇欲滴。
春风驰荡摇春心，锦筝银烛高堂深。
绣衾不暖锦鸳梦，紫帘垂雾天沉沉。
芳年谁惜去如水，春困著人倦梳洗。
夜来小雨润天街，满院杨花飞不起。
至后
仇远（元代）

阳和昨夜到梅边，喜得春风一信传。
同舍团栾齐贺岁，异乡飘信又经年。
梦中归路忘舟楫，客里生涯倚俸钱。
纸帐布衾差稳睡，不愁独冷坐无毡。
送冯资深归西山 其二
段成己（金朝）

萧萧华发老书生，久欲归田计未成。喜听日边消息好，故山容得子真耕。
喜迁莺 贺人生第三子 尧山堂外纪卷六十六案
王特起（金朝）

古今三绝。唯郑国三良，汉家三杰。三俊才名，三儒文学，更有三君清节。争似一门三秀，三子三孙奇崛。人总道，赛蜀郡三苏，河东三薛。欢惬。况正是，三月风光，好倾杯三百。子并三贤，孙齐三少，但笃三馀事业。文既三冬足用，名即三元高揭。亲朋庆，看宠加三锡，礼膺三接。
侠士诗
崔涯（唐代）

太行岭上二尺雪，崔涯袖中三尺铁。

一朝若遇有心人，出门便与妻儿别。
题盱眙军东南第一山二首
杨万里（宋代）

第一山头第一亭，闻名未到负平生。
不因王事略小出，那得高人同此行。
万里中原青未了，半篙淮水碧无情。
登临不觉风烟暮，肠断渔灯隔岸明。

建隆家业大于天，庆历春风一万年。
廊庙谋谟出童蔡，笑谈京洛博幽燕。
白沟旧在鸿沟外，易水今移淮水前。
川后年来世情了，一波分护两涯船。
送李问政河北简兵
张说（唐代）

斗酒贻朋爱，踌蹰出御沟。依然四牡别，更想八龙游。

密亲仕燕冀，连年迩寇雠。因君阅河朔，垂泪语幽州。
道林枯木成禅师赞
释德洪（宋代）

扬广山头种性，雷衡洞里根苗。法云明暗体露，道林知见香飘。

试问春风吹不起，何如黄河冻连底。十分似九不欲全，一身两号只这是。

大千戏以一尘摄，又譬此尘取空劫。置于掌间剔突圞，挝鼓升堂普请看。
送明专使
释正觉（宋代）

廓落无依合太虚，行行何处不逢渠。
功回冷眼双眉底，照尽横身旷劫初。
大仰默知东寺意，玄沙明上雪峰书，
将归束肚三条蔑，鈯斧相随到处居。
送端上人南归
魏野（宋代）

相寻如有事，独去似无依。
海内山游遍，江边寺始归。
题诗当路少，乞食入城稀。
肯学寻常辈，忙忙为紫衣。
送曾寺簿知南安二首 其二
萧立之（宋代）

南丰代业炳如丹，振起斯文一代看。霄汉行飞上鸿雁，画图盛代入衣冠。

旌幢有喜春郊满，剑槊无声夜峒寒。小试淮阳君且召，金狨湖外等归鞍。